У С Т А В

на Народно читалище „Просвета – 1946”

с. Плодовитово, общ. Братя Даскалови

(приет от Общото събрание на 27 09 2019 г.)

Глава първа ОБЩИ ПОЛОЖЕНИЯ

Чл.1 С този устав се урежда устройството, управлението и цялостната дейност на Народно читалище „Просвета – 1946” (читалището), съобразно Закона за народните читалища.

Чл.2 (1) Народно читалище „Просвета – 1946” е основано през 1946 година. Регистрирано е в регистъра за юридически лица с нестопанска цел в Старозагорския окръжен съд том 1ЮЛНЦ, рег. 5, стр. 124, парт. № 62, читалището е вписано в регистъра на Министерство на културата под рег. № 526.

(2) Народно читалище „Просвета – 1946” е самоуправляващо се , независимо и самостоятелно културно-просветно сдружение на населението. То е създадено и работи на принципите на демократизма, доброволността и автономията. В своята дейност то изпълнява и държавни културно-просветни задачи. В дейността му могат да участват всички физически лица, без оглед на ограничения във възраст, политически и религиозни възгледи, етническо самосъзнание.

Чл.3 Читалището е Юридически лице с нестопанска цел в обществена полза, с наименование Народно читалище „Просвета – 1946” и със седалище и адрес на управление с. Плодовитово, общ. Братя Даскалови, обл. Стара Загора.

Чл.4 Читалището поддържа отношения на сътрудничество и координация с държавните, общинските, обществените органи и организации от различни нива, на които законите възлагат определени задължения в областта на културата.

Чл.5 Дейността на читалището се осъществява във взаимодействие с учебни заведения, предприятия, фирми, неправителствени организации от района и страната, както и с професионални културни институти и творчески групи, и дружества в областта на извършваната от тях културно-просветна, социална и информационна дейност.

Глава втора: ЦЕЛИ И ЗАДАЧИ

Чл.6 Целите на Народно читалище „Просвета – 1946” са да задоволява потребностите на гражданите, свързани с:

Развитие и обогатяване на културния живот, социалната и образователната дейност в с. Плодовитово;

Запазване на обичаите и традициите на българския народ;

Развиване на творческите способности, разширяване на знанията на гражданите и приобщаването им към ценностите и постиженията на науката, изкуството и културата

Създаване на условия за общуване между хората, възпитание и утвърждаване на националното самосъзнание, демократизам, родолюбие и общочовешка нравственост;

Осигуряване на достъп до информация.

Чл.7 Читалището може да развива и допълнителна стопанска дейност, свързана с предмета на основната му дейност, в съответствие с действащото законодателство, като използва приходите от нея за постигане на определените в чл. 6 цели. Читалището не разпределя печалба.

Чл.8 Читалището осъществява своите цели чрез следните основни дейности:

Развиване и подпомагане на любителското художествено творчество;

Организиране на проучвателска и събирателска дейност в областта на фолклора, етнографията и краеведието и др., организиране на свободното време на ученици и възрастни в извънучебни, извънучилищни и извънработни форми на заетост;

Организиране на школи, кръжоци, курсове, клубове, развиване и подпомагане на любителското художествено творчество, чрез създаване на колективи и изпълнители в различни жанрове на изкуството, за които има необходимите условия;

Събиране и разпространяване на знания за родния край;

Създаване и съхраняване на музейни колекции съгласно Закона за културното наследство и художествени колекции;

Организиране на библиотеки, на фото-, фоно-, филмо- и видеотеки, кино- и видеопоказ, както и създаване и поддържане на електронни информационни мрежи;

Предоставяне на компютърни и интернет услуги;

Предоставяне на социални и информационни услуги;

Разработване и реализиране на проектни предложения като бенефициент и/или като партньор към оперативни програми и/или схеми за безвъзмездно финансиране, съфинансирани от Европейски фондове, към донорски програми и организации от Европа и всички държави по света;

Организиране празненства, чествания и младежки дейности в съответствие с целите на читалището.

Чл.9 Читалището няма право да предоставя собствено или ползвано от него имущество възмездно или безвъзмедно:

За хазартни игри и нощни заведения;

За дейност на нерегистрирани по Закона за вероизповеданията религиозни общности и юридически лица с нестопанска цел на такива общности;

За постоянно ползване от политически партии и организации;

На председателя, секретаря, членовете на настоятелството и проверителната комисия и на членовете на техните семейства.

Чл.10 Читалището може да се сдружава с други читалища за постигане на своите цели, за провеждане на съвместни дейности и инициативи при условията и по реда на Закона за народните читалища.

Глава трета. ЧЛЕНСТВО

Чл.11 Членовете на читалището могат да бъдат всички лица, които приемат устава му и желаят да работят за постигане на целите му.

Чл.12 Членовете на читалището са индивидуални, колективни и почетни.

Чл.13 Индивидуалните членове са български граждани. Те биват действителни и спомагателни:

Действителните членове са лица, навършили 18 години, които участват н дейността на читалището, редовно плащат членския си внос и имат право да избират и да бъдат избирани;

Спомагателните членове са лица до 18 години, които нямат право да избират и да бъдат избирани. Те имат право на съвещателен глас.

Чл.14 Колективните членове съдействат за осъществяване целите на читалищата, подпомагат дейностите, поддържането и обогатяването на материалната база и имат право на един глас в общото събрание. Колективните членове могат да бъдат:

Професионални организации;

Стопански организации;

Търговски дружества;

Кооперации и сдружения;

Културно – просветни и любителски клубове и творчески колективи;

Учебни заведения.

Чл.15 Почетни членове могат да бъдат български и чужди граждани с изключителни заслуги за читалището. Могат да избират и да бъдат избирани в ръководните органи на читалището.

Чл.16 Лицата, които даряват предмети и средства на стойност над 100 лв. на Народно читалище „Просвета – 1946”, се вписват в Книгата за дарения и се спазва волята на дарителя.

Чл.17 Членовете на читалището са задължени да:

Спазват устава;

Плащат определения от общото събрание членски внос;

Пазят и полагат грижи за обогатяване на читалищното имущество;

Защитават престижа и интересите на читалището.

Чл.18 Народно читалище „Просвета – 1946” събира членски внос от своите членове, в размер приет от Общото събрание на читалището.

Чл.19 Членовете на читалището имат право да участват в обсъждане на въпроси от дейността му и да получават информация за работата на ръководните органи.

Глава четвърта. УПРАВЛЕНИЕ

Чл.20 (1) Органи на самоуправление на читалището са:

Общото събрание;

Настоятелството;

Проверителната комисия;

(2) Читалището се представлява заедно и поотделно от председателя и от секретаря.

Чл.21 Върховен орган на читалището е Общото събрание.

Общото събрание се състои от всички членове на читалището, имащи право на глас. Всеки от колективните членове упълномощава едно физически лице за участие в общото събрание;

Решенията на общото събрание са задължителни за другите органи на читалището.

Чл.22 Редовно Общо събрание на читалището се свиква от Настоятелството най – малка веднъж годишно.

Чл.23 Извънредно общо събрание може да бъде свикано по решение на Настоятелството, по искане на Проверителната комисия или на една трета от членовете на читалището с право на глас. При отказ на Настоятелството да свика извънредно общо събрание, до 15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.

Чл.24 Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждане. В същия срок на таблото на читалището и на други общодостъпни места в общината, където е дейността на читалището, трябва да бъде залепена поканата за събранието.

Чл.25 Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината читалищни членове плюс един при извънредно общо събрание.

Чл.26 Общото събрание:

Изменя и допълва устава;

Избира и освобождава членовете на настоятелството, проверителната комисия и председателя;

Приема вътрешните актове, необходими за организацията на дейността на читалището;

Изключва членовете на читалището;

Определя основни насоки на дейността на читалището;

Взема решение за членуване или за прекратяване на членството в читалищно сдружение;

Приема бюджета на читалището;

Приема годишния отчет до 30 март на следващата година;

Определя размера на членския внос;

Отменя решения на органите на читалището;

Взема решения за откриване на клонове на читалището след съгласуване с общината;

Взема решение за прекратяване на читалището

Взема решение за отнасяне до съда на незаконосъобразни действие на ръководството или отделни читалищни членове.

Чл.27 Решенията по чл. 26, т. 1,4,10,11 и 12 се вземат с мнозинство най-малко две трети от всички членове. Останалите решения се взимат с мнозинство повече от половината от присъстващите членове.

Чл.28 Две трети от членовете на общото събрание могат да предявят иск пред Окръжния съд по седалището на читалището – за отмяна на решение на Общото събрание, ако то противоречи на закона или устава.

Чл.29 Искът се предявява в едномесечен срок от узнаване на решението, но не по-късно от една година от датата на вземане на решението.

Чл.30 Прокурорът може да иска от окръжния съд да отмени решение на общото събрание, което противоречи на закона или устава, в едномесечен срок от узнаване на решението, но не по-късно от една година от датата на вземане на решението.

Чл.31 Изпълнителен орган на читалището е Настоятелството, което се състои най-малко от трима членове, избрани за срок от три години. Същите да нямат роднински връзки по права и съребрена линия до четвърта степен.

Чл.32 Настоятелството:

Свиква общото събрание;

Осигурява изпълнението на решенията на общото събрание;

Подготвя и внася в Общото събрание проект за бюджет на читалището и утвърждава щата му;

Внася в общото събрание отчет за дейността на читалището;

Назначава секретаря на читалището и утвърждава длъжностната му характеристика;

Настоятелството взема решение с мнозинство повече от половината от членовете си.

Чл.33 Председателят на читалището е член на Настоятелството и се избира от Общото събрание за срок от три години.

Чл.34 Председателят:

Организира дейността на читалището съобразно ЗНЧ, устава и решенията на общото събрание;

Представлява читалището;

Свиква и ръководи заседанията на Настоятелството и председателства общото събрание;

Отчита дейността си пред Настоятелството;

Сключва и прекратява трудовите договори със служителите съобразно бюджета на читалището и въз основа решение на Настоятелството;

Председателят не може да е в роднински връзки с членовете на Настоятелството и на Проверителната комисия по права и съребрена линия до четвърта степен, както и да бъде съпруг/а на секретаря на читалището.

Чл.35 (1) Секретарят на читалището:

Организира изпълнението на решенията на Настоятелството, включително решенията за изпълнението на бюджета;

Организира текущата основна и допълнителна дейност;

Отговаря за работата на щатния и хонорувания персонал;

Представлява читалището заедно и поотделно с председателя.

(2) Секретарят не може да е в роднински връзки с членовете на Настоятелството и на Проверителната комисия по права и съребрена линия до четвърта степен, както и да бъде съпруг/а на председателя.

(3) Секретарят е щатен служител и се назначава от председателя въз основа на решение на Настоятелството. Секретарят участва в работата на Настоятелството със съвещателен глас.

Чл.36 Проверителната комисия се състои най-малко от трима членове, избрана за срок от три години

Членовете на проверителната комисия не могат да бъдат лица, които са в трудово-правни отношения с читалището или са роднини на членовете на Настоятелството, на Председателя или на Секретаря по права линия, съпрузи, братя, сестри и роднини по сватовство от първа степен;

Проверителната комисия осъществява контрол върху дейността на Настоятелството, председателя и секретаря по спазване на закона, устава и решенията та общото събрание;

При констатиране на нарушения, Проверителната комисия уведомява общото събрание на читалището, а при данни за извършено престъпление и органите на Прокуратурата.

Чл.37 Не могат да бъдат избирани членове на Настоятелството и на Проверителната комисия, за председател и секретар, лица, които са осъждани на лишаване от свобода за умишлени престъпления от обща характер.

Чл.38 Членовете на Настоятелството, включително председателят и секретарят, подават декларации за конфликт на интереси при условията и по реда на ЗПРКИ. Декларациите се обявяват на интернет страницата на читалището.

Глава пета. ИМУЩЕСТВО И ФИНАНСИРАНЕ

Чл. 39 Имуществото на читалището се състои от право на собственост и от други вещни права, вземания, ценни книжа, други права и задължения.

Чл.40 (1) Читалището набира средства от следните източници:

Членски внос;

Културно – просветна и информационна дейност;

Субсидия от държавния и общинския бюджети;

Наеми от движимо и недвижимо имущество;

Дарения и завещания;

Други приходи.

(2) Сумите от дарения се изразходват според волята на дарителя или по решение на настоятелството, ако няма изрично изразена воля на дарителя.

(3) Читалищното настоятелство може да награждава изявили се читалищни служители, читалищни деятели и самодейни колективи, допринесли за обогатяване на читалищната дейност и популяризиране името на читалището и общината на регионални и национални конкурси и прегледи.

Чл.41 Читалището не може да отчуждава недвижими вещи и да учредява ипотека върху тях. Движими вещи могат да бъдат отчуждавани, залагани, бракувани или заменени с по – доброкачествени само по решение на Настоятелството.

Чл.42 Читалищното настоятелство изготвя годишния отчет за приходите и разходите, който се приема от общото събрание. Отчетът за изразходваните от бюджета средства, заедно с отчета за дейността, се представят в Община Братя Даскалови.

Чл. 43 (1) Председателят на читалището ежегодно в срок до 10 ноември представя на Кмета на общината предложения за своята дейност през следващата година.

(2) Годишната програма за развитие на читалищната дейност в Община Братя Даскалови, приета от Общински съвет, се изпълнява от читалището въз основа на финансово обезпечени договори, сключени с Кмета на общината.

(3) Председателят на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата по ал.2 и за изразходваните от бюджета средства през предходната година.

Чл.44 Счетоводната отчетност се води в пълно съответствие със Закона за счетоводството и приложимото действащо законодателство.

Глава шеста. ПРЕКРАТЯВАНЕ

Чл.45 Читалището може да бъде прекратено по решение на Общото събрание, вписано в регистъра на Окръжния съд. То може да бъде прекратено с ликвидация или по решение на Окръжния съд, ако:

Дейността му противоречи на закона, устава и добрите нрави;

Имуществото му не се използва според целите и предмета на дейността на читалището;

Налице е трайна невъзможност читалището да действа или не развива дейност за период две години. В тези случаи министърът на културата изпраща сигнал до прокурора за констатирана липса на дейност на читалището;

Не е учредено по законовия ред;

Обявено е в несъстоятелност.

Чл.46 (1) Прекратяването на читалището по решение на Окръжния съд може да бъде постановено по искане на прокурора, направено самостоятелно или след подаден сигнал от министъра на културата.

(2) Прекратяване на читалището по искане на прокурора се вписва служебно.

Преходни и заключителни разпоредби

§1. Читалище „Просвета – 1946” има кръгъл печат с надпис: Народно читалище „Просвета – 1946” с. Плодовитово, в средата на окръжността е разтворена книга с годината на основаването му – 1946 година.

§2. Празникът на читалището е 24 май – Денят на славянската писменост и култура.

§3. Настоящият устав е приет от Общо събрание на читалището на 27 09 2019 година въз основа на Закона за изменение и допълнение на Закона за народните читалища, обнародван в ДВ, бр.74/15.09.2009 г. и подписан от присъствалите членове съгласно приложения списък.

Председател на Народно читалище „Просвета – 1946” : ……………….